DRUSKININKŲ SAVIVALDYBĖS TARYBA

SPRENDIMAS

DĖL DRUSKININKŲ SAVIVALDYBĖS JAUNIMO SAVANORIŠKOS TARNYBOS FINANSAVIMO TVARKOS APRAŠO PATVIRTINIMO

2023 m. kovo 30 d. Nr. T1-32

Druskininkai

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 7 straipsnio 22 punktu, Jaunimo savanoriškos tarnybos organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“, 20.2 papunkčiu, Druskininkų savivaldybės taryba nusprendžia:

Patvirtinti Druskininkų savivaldybės jaunimo savanoriškos tarnybos finansavimo tvarkos aprašą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės mero pavaduotojas,

pavaduojantis savivaldybės merą	Linas Urmanavičius

PATVIRTINTA

Druskininkų savivaldybės tarybos

2023 m. kovo 30 d. sprendimu Nr. T1-32

DRUSKININKŲ SAVIVALDYBĖS JAUNIMO SAVANORIŠKOS TARNYBOS FINANSAVIMO TVARKOS APRAŠAS

I SKYRIUS

BENDROSIOS NUOSTATOS

1. Druskininkų savivaldybės (toliau – Savivaldybės) jaunimo savanoriškos tarnybos finansavimo tvarkos aprašas (toliau – Aprašas) nustato jaunimo savanoriškos tarnybos Savivaldybėje finansavimo tvarką.

2. Šis Aprašas taikomas organizuojant savanorišką veiklą, kurioje dalyvauja savanoris, jaunimo savanorius priimanti organizacija (toliau – Priimanti organizacija), jaunimo savanorišką veiklą organizuojanti organizacija (toliau – SVO organizacija) ir savanoriškai tarnybai vykdyti skiriamas finansavimas iš Lietuvos Respublikos valstybės, savivaldybės biudžeto ar kitų teisėtų finansavimo šaltinių.

3. Jaunimo savanoriška tarnyba vykdoma vadovaujantis Lietuvos Respublikos savanoriškos veiklos įstatymu, Jaunimo savanoriškos tarnybos organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“ (toliau - Jaunimo savanoriškos tarnybos organizavimo tvarkos aprašas) ir kitais Lietuvos Respublikos teisės aktais.

4. Apraše vartojamos sąvokos suprantamos taip, kaip jos apibrėžtos Lietuvos Respublikos biudžeto sandaros įstatyme, Lietuvos Respublikos savanoriškos veiklos įstatyme, Lietuvos Respublikos jaunimo politikos pagrindų įstatyme ir Lietuvos Respublikos nevyriausybinių organizacijų plėtros įstatyme, Jaunimo savanoriškos tarnybos organizavimo tvarkos apraše.

5. Savanoriška tarnyba nelaikoma atsitiktine, nesisteminga savanoriškos veiklos savybių turinčia asmens veikla, profesine praktika įstaigoje, įmonėje ar organizacijoje, darbu ar kita atlygintina veikla pagal darbo, paslaugų ar autorinės veiklos sutartį, pagalba artimiesiems, draugams, poilsio ar turizmo veikla, studijomis ar profesiniu mokymu, specialaus išsilavinimo ar įgūdžių reikalaujančiomis užduotimis.

II SKYRIUS

JAUNIMO SAVANORIŠKOS TARNYBOS FINANSAVIMAS IR IŠLAIDŲ KOMPENSAVIMAS

6. Jaunimo savanoriškos tarnybos Savivaldybėje organizavimas gali būti finansuojamas iš:

6.1. Lietuvos Respublikos socialinės apsaugos ir darbo ministerijos ir (ar) jai pavaldžių įstaigų skirtų asignavimų;

6.2. Savivaldybės biudžeto;

6.3. kitų teisėtų finansavimo šaltinių.

7. Lėšos iš Savivaldybės biudžeto jaunimo savanoriškos tarnybos įgyvendinimui numatomos Jaunimo užimtumo programos Jaunimo savanorystės skatinimo priemonėje.

8. Lėšos skiriamos viešajai įstaigai Druskininkų jaunimo užimtumo centrui (toliau – Centras), atsižvelgiant į Savivaldybės tarybos sprendimą, kuriuo yra patvirtinamas einamųjų metų biudžetas.

9. Centras sudaro skirtų lėšų naudojimo sutartį su SVO organizacija.

10. Lėšos jaunimo savanoriškos tarnybos Savivaldybėje organizavimui yra skiriamos akredituotai ir Savivaldybėje registruotai SVO organizacijai.

11. Jaunimo savanoriškos tarnybos organizavimui skirtos lėšos naudojamos SVO organizacijos jaunimo savanoriškos tarnybos programos veiklos ir administravimo išlaidoms padengti bei savanoriams reikalingoms paslaugoms kompensuoti.

12. SVO organizacija savanoriškos veiklos metu savanorio patirtas išlaidas kompensuoja vadovaudamasi Savanoriškos veiklos išlaidų kompensavimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2011 m. liepos 14 d. įsakymu Nr. A1-330 „Dėl Savanoriškos veiklos išlaidų kompensavimo sąlygų ir tvarkos aprašo patvirtinimo“.

13. SVO organizacija, gavusi Savivaldybės finansavimą, pasibaigus ketvirčiui iki kito mėnesio 5 d. turi informuoti Savivaldybės jaunimo reikalų koordinatorių apie Jaunimo savanoriškos tarnybos Savivaldybėje įgyvendinimą ir pasiektus rodiklius. Savivaldybės jaunimo reikalų koordinatorius turi teisę tikrinti, kaip SVO organizacija laikosi šio Aprašo nustatytų įsipareigojimų.

III SKYRIUS

BAIGIAMOSIOS NUOSTATOS

14. Savivaldybės jaunimo reikalų koordinatorius teikia metodinę pagalbą, rekomendacijas SVO organizacijoms ir Priimančioms organizacijoms, kitoms valstybės ir savivaldybių institucijoms bei įstaigoms, kitiems fiziniams ir juridiniams asmenims savanoriškos tarnybos įgyvendinimo klausimais.

15. Aprašo vykdymą kontroliuoja Savivaldybės administracijos jaunimo reikalų koordinatorius teisės aktų nustatyta tvarka.

16. Aprašą tvirtina, keičia ir pildo Savivaldybės taryba.

_____________